આ અવસ્થામાં અમેરીકાની પ્રસ્તુત ચળવળ આપણા માટે કદાચ થોડી વહેલી ગણાય, પરંતુ એ વાત પણ ધ્યાનમાં રાખવી ઘટે કે આપણી વેબસાઈટ્સના સર્વર મહદંશે અમેરિકામાં આવેલા છે, બ્લોગસેવા આપતી, વિડીયો અપલોડ કરવાની અથવા ઑનલાઈન ઑડીયો સ્ટીમીંગની સુવિધા આપતી વેબસાઈટ્સ અમેરિકામાંના સર્વરોમાં હોસ્ટ થયેલ છે. આપણા કન્ટેન્ટની ચોરી બદલ આપણે વર્ડપ્રેસ, બ્લોગર, યૂટ્યૂબ અથવા ફ્લિકર પર કરેલ ફરિયાદ DMCA (Digital Millennium Copyright Act) હેઠળ આવે છે. આ સ્થિતિમાં આપણે પણ આ કાયદાની અસરોથી જરાય બાકાત નથી. એટલે તેની સાથે સંપૂર્ણપણે સમજણથી અને સામંજસ્યથી કામ લેવું પડશે અને ભવિષ્યમાં જ્ઞાનના મફત પ્રચારને – સાહિત્ય, ઘટનાઓ, સમાચારો, પ્રસંગો, વિચારો જેવી અનેક બાબતોના પ્રસારને આપણે પ્રાધન્ય આપવું જોઈશે.